Διάταξη του Γενικού Δικαστηρίου (δεύτερο τμήμα) της 3ης Οκτωβρίου 2018 – Pracsis και Conceptexpo Project κατά Επιτροπής και EACEA
(Υπόθεση T‑33/18)
«Προσφυγή ακυρώσεως και αγωγή αποζημιώσεως – Δημόσιες συμβάσεις υπηρεσιών – Διοικητική προσφυγή ενώπιον της Επιτροπής – Πράξη αμιγώς επιβεβαιωτική – Προθεσμία ασκήσεως προσφυγής – Πράξη μη δεκτική προσφυγής – Απαράδεκτο»
1.      Οργανισμοί της Ευρωπαϊκής Ένωσης – Εκτελεστικός Οργανισμός «Εκπαίδευσης, Οπτικοακουστικών Θεμάτων και Πολιτισμού» (EACEA) – Διαδικασία προσφυγής – Προσφυγή ενώπιον του δικαστή της Ένωσης – Υποχρεωτική υποβολή προηγούμενης διοικητικής προσφυγής ενώπιον της Επιτροπής – Προθεσμίες – Χαρακτήρας δημοσίας τάξεως – Προσβολή του δικαιώματος σε αποτελεσματική ένδικη προστασία –Δεν συντρέχει
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 47· κανονισμός 58/2003 του Συμβουλίου, άρθρο 22)
(βλ. σκέψεις 28-31, 56)
2.      Προσφυγή ακυρώσεως – Προσφυγή στρεφόμενη κατά αποφάσεως επιβεβαιώνουσας προηγούμενη απόφαση μη προσβληθείσα εμπροθέσμως – Απαράδεκτο – Έννοια της επιβεβαιωτικής αποφάσεως – Επανεξέταση προγενέστερης αποφάσεως κατόπιν υποβολής αιτήσεως με την οποία προβάλλονται νέα και ουσιώδη πραγματικά περιστατικά – Δεν εμπίπτει – Έννοια των νέων και ουσιωδών πραγματικών περιστατικών – Περιεχόμενο
(Άρθρο 263 ΣΛΕΕ)
(βλ. σκέψεις 33-38)
3.      Προσφυγή ακυρώσεως – Προσφυγή που αφορά, στην πραγματικότητα, διαφορά συμβατικής φύσεως – Προσφυγή κατά αποφάσεως οργανισμού της Ευρωπαϊκής Ένωσης άρρηκτα συνδεδεμένης με τις συμβατικές σχέσεις μεταξύ αυτού και του προσφεύγοντος – Αναρμοδιότητα του δικαστή της Ένωσης – Απαράδεκτο
(Άρθρο 263 ΣΛΕΕ)
(βλ. σκέψη 62)
4.      Ένδικη διαδικασία – Εισαγωγικό δικόγραφο – Τυπικά στοιχεία – Προσδιορισμός του αντικειμένου της διαφοράς – Συνοπτική έκθεση των προβαλλόμενων ισχυρισμών – Δικόγραφο με το οποίο ζητείται η αποκατάσταση της ζημίας που φέρεται να προκλήθηκε από θεσμικό όργανο της Ένωσης – Στοιχεία βάσει των οποίων δύναται να προσδιορισθεί η συμπεριφορά που προσάπτεται στο θεσμικό όργανο, η αιτιώδης συνάφεια και ο πραγματικός και βέβαιος χαρακτήρας της προκληθείσας ζημίας
(Οργανισμός του Δικαστηρίου, άρθρο 21, εδ. 1· Κανονισμός Διαδικασίας του Γενικού Δικαστηρίου, άρθρο 76, στοιχείο δʹ)
(βλ. σκέψη 66)
5.      Αγωγή αποζημιώσεως – Αίτημα αποζημιώσεως συναρτώμενo προς το αίτημα ακυρώσεως – Απόρριψη του αιτήματος ακυρώσεως συνεπαγόμενη την απόρριψη του αιτήματος αποζημιώσεως
(Άρθρα 263 και 340 ΣΛΕΕ)
(βλ. σκέψη 68)
Αντικείμενο
Αφενός, αίτημα βάσει του άρθρου 263 ΣΛΕΕ για την ακύρωση της αποφάσεως της Επιτροπής, της 13ης Νοεμβρίου 2017, περί απορρίψεως της διοικητικής προσφυγής κατά των αποφάσεων του EACEA της 17ης Ιουλίου και της 11ης Αυγούστου 2017 και, «εφόσον κρίνεται αναγκαίο», για την ακύρωση των εν λόγω αποφάσεων του EACEA καθώς και της «αποφάσεως» αυτού να υπογράψει τη σύμβαση με τον υποψήφιο που είχε καταταγεί στην πρώτη θέση, καθόσον οι αποφάσεις αυτές κατατάσσουν δεύτερη την προσφορά της κοινοπραξίας των προσφευγουσών-εναγουσών βάσει του μηχανισμού σταδιακής αναθέσεως στο πλαίσιο του διαγωνισμού EACEA/2017/01, σχετικά με υπηρεσίες οργανώσεως εκδηλώσεων και προωθητικών ενεργειών στον οπτικοακουστικό τομέα, και, αφετέρου, αίτημα βάσει του άρθρου 268 ΣΛΕΕ για την αποκατάσταση της ζημίας που φέρονται να υπέστησαν οι προσφεύγουσες-ενάγουσες λόγω των ως άνω αποφάσεων.
Διατακτικό
Το Γενικό Δικαστήριο διατάσσει:
1)
Απορρίπτει την προσφυγή-αγωγή ως απαράδεκτη.
2)
Οι Pracsis SPRL και Conceptexpo Project φέρουν, πέραν των δικαστικών εξόδων τους, τα δικαστικά έξοδα της Ευρωπαϊκής Επιτροπής και του Εκτελεστικού Οργανισμού «Εκπαίδευσης, Οπτικοακουστικών Θεμάτων και Πολιτισμού» (EACEA).